
SUGESTII
Comisia pentru pescuit recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
1.	ia act de raportul Curții de Conturi („Curtea”) privind conturile anuale ale Agenției Europene pentru Controlul Pescuitului („Agenția”) pentru exercițiul financiar 2022, de raportul anual de activitate pe 2022 al Agenției și de analiza și evaluarea acestui raport de către Consiliul de administrație al Agenției;
2.	se declară mulțumită de declarația Curții potrivit căreia conturile Agenției pentru exercițiul încheiat la 31 decembrie 2021 sunt conforme cu Regulamentul financiar al Uniunii și cu normele contabile adoptate de contabilul Comisiei; ia act de observațiile CCE privind achizițiile publice, sistemele de gestiune și control și utilizarea reportărilor;
3.	constată că exercițiul financiar 2022 a fost marcat de o redresare în urma impactului pandemiei de COVID-19 asupra celor două exerciții financiare anterioare, iar bugetul și resursele EFCA dedicate unor sarcini și proiecte suplimentare au continuat să crească, după cum s-a prevăzut în documentul său unic de programare pentru 2022; evidențiază că războiul din Ucraina ar putea influența recunoașterea și evaluarea unor active și pasive ale bilanțului, precum și unele venituri și cheltuieli recunoscute în contul de profit și pierdere pentru perioadele de raportare ulterioare;
4.	constată că Agenția a primit contribuții în valoare de 29,34 milioane EUR de la bugetul general al Uniunii în 2022, ceea ce reprezintă o creștere de 40 % față de 2021; subliniază că atât bugetul anual al Agenției, cât și numărul de angajați sunt printre cele mai reduse în rândul agențiilor Uniunii, chiar dacă s-au prevăzut mai multe posturi în schema de personal;
5.	observă că în exercițiul financiar 2022 Agenția și-a putut pune în practică 95,4 % din programul anual de lucru; constată că Agenția a fost în măsură să își desfășoare operațiunile și să își execute bugetul conform planificării, cu o execuție generală a bugetului de 99,4 % în ceea ce privește angajamentele și de 57,8 % în ceea ce privește plățile, procentaj considerabil mai mic decât cel din anul anterior; ia act de explicația Agenției potrivit căreia această scădere a fost cauzată în principal de intervalul de timp necesar pentru ca trei nave de patrulare în larg să devină operaționale;
6.	reamintește contribuția fundamentală a Agenției la punerea în aplicare a politicii comune în domeniul pescuitului (PCP), în special a controlului pescuitului și a combaterii pescuitului ilegal, nedeclarat și nereglementat; consideră binevenită întărirea navei de patrulare în larg navlosite a Agenției cu scopul de a efectua controale și inspecții ale pescuitului în apele Uniunii și în apele internaționale și de a sprijini autoritățile naționale; pune în evidență participarea Agenției la importante coaliții internaționale împotriva pescuitului ilegal, cum ar fi operațiunea PESCAO;
7.	reliefează că statele membre sunt principalele responsabile pentru controlul activităților de pescuit, în timp ce sarcinile Agenției au un caracter de sprijin; subliniază că revizuirea recent adoptată a regulamentelor privind controlul pescuitului va crește volumul de muncă de sprijin al Agenției; evidențiază că ar fi lipsit de logică să se facă față unor obligații tot mai mari fără a avea resurse suficiente; accentuează deci că Agenția trebuie să aibă la dispoziție suficiente resurse financiare și umane în următorii ani;
8.	constată că în 2022 Agenția a raportat efectuarea a 47 592 de inspecții (pe mare și pe uscat), în urma cărora s-au descoperit 5167 de presupuse încălcări, cifre ce reprezintă o scădere cu 11 % a inspecțiilor și, respectiv, o creștere cu 28 % a încălcărilor presupuse față de cifrele din 2021; evidențiază că scăderea observată nu este neapărat legată de reducerea eforturilor de control ale statelor membre; invită Agenția să transmită informații mai detaliate despre motivele acestor schimbări; atrage atenția asupra faptului că inspecțiile și alte activități de monitorizare joacă un rol esențial nu numai în gestionarea adecvată a stocurilor de pește, ci și în asigurarea unor condiții de concurență echitabile pentru pescarii din Uniune;

9.	subliniază, referitor la combaterea pescuitului INN, că Agenția are un rol important în încurajarea unei aplicări consolidate și armonizate a sistemelor de control existente ale UE pentru combaterea pescuitului ilegal;
10.	ia act de continuarea cooperării Agenției cu Agenția Europeană pentru Poliția de Frontieră și Garda de Coastă (FRONTEX) și cu Agenția Europeană pentru Siguranță Maritimă (EMSA) cu scopul de a sprijini autoritățile naționale care îndeplinesc funcții de pază de coastă, în conformitate cu articolul 8 din Regulamentul (UE) 2019/473; consideră că această cooperare este un exemplu de sinergie între agențiile Uniunii, care ar trebui să servească drept sursă de inspirație pentru agențiile din alte domenii; invită Agenția să își continue eforturile în acest sens și consideră că este oportun, de asemenea, să se intensifice cooperarea dintre Agenție și Agenția Europeană de Mediu;
11.	evidențiază rolul Agenției de a oferi sprijin țărilor terțe în domeniile consolidării capacităților și formării și rolul său crucial de a asigura condiții de concurență echitabile între toate statele costiere;
12.	ia act de faptul că la 31 decembrie 2022, schema de personal era completată în totalitate, fiind ocupate 74 din cele 77 de posturi de agenți temporari autorizate de bugetul Uniunii; ia act de creșterea cheltuielilor cu personalul cu 2,1 milioane EUR față de 2021;
13.	ia act de politica Agenției de promovare a egalității de tratament a personalului și de obiectivul său de a atinge echilibrul de gen, atât în ceea ce privește numărul și gradul, cât și nivelul de responsabilitate; regretă că femeile reprezintă doar 38 % din personalul angajat cu gradul AD 8 sau mai mare, fără ca situația din 2021 să se fi schimbat; constată că trebuie depuse mai multe eforturi pentru a atinge paritatea la nivelul conducerii; invită din nou Agenția să depună mai multe eforturi în ceea ce privește politica sa de paritate de gen, cu scopul de a progresa în direcția atingerii parității și la nivelul conducerii;
14.	evidențiază și că este important să existe o reprezentare geografică echilibrată în rândul personalului pentru a îndeplini unul dintre obiectivele fundamentale ale Comisiei, și anume de a fi aproape de cetățeni și de a reflecta diversitatea statelor membre;
15.	invită Agenția să continue să actualizeze periodic și să facă publice informațiile privind reuniunile importante ale directoarei executive și personalului cu organizații sau liber-profesioniști implicați în elaborarea și punerea în aplicare a politicilor Uniunii, astfel încât să asigure transparența și încrederea deplină în activitatea Agenției;
16.	propune să se acorde directoarei executive a Agenției descărcarea de gestiune pentru execuția bugetului Agenției aferent exercițiului financiar 2022.

+  :  pentru

